钦定古今图书集成/明伦汇编/官常典/第602卷 > 刘引
## 钦定古今图书集成/明伦汇编/官常典/第602卷 > 刘引

按《苏州府志》：“引，字嗣宗，良乡人。积官至山北道廉访
使。皇庆二年为总管，发奸摘伏，洞烛民隐，吏弊若素
官南土者。临事执义不苟，惩恶则济之以猛，癯然若
不胜衣，未尝疾言遽色。素守清俭，门无私谒。延祐元
年，诏经理田粮，条令严峻，事钜限迫，莫不骇惧。引威
信素孚，人不敢欺，昔之诡寄者翕然自实。时江浙会”
十八郡，守臣欲概定田赋，咸视引言为从违。引毅然
争曰：“地有肥硗，厥赋宜不齐。一旦更改，民病何时瘳
乎？”由是得仍旧贯。二年，郡境螟，引白之行省，仍属引
阅实，遂悉蠲之。县民执役定，里正主首，有产去税存
之患，引建随产当差之议。科举初行，士赴会试，辟公
宇，燕饯之。三年正月，卒，丧不能举，僚佐赙归葬。